정조 5년
辛丑十二月二十四日辰時。上御誠正閣。大臣備局堂上引見入侍時。領議政徐命善。右議政李徽之。行知中樞府使具善復洪樂性。行戶曹判書李衍祥。知中樞府事鄭尙淳。工曹判書徐有慶。兵曹判書李性源。行副司直徐浩修。刑曹判書李命植。禮曹判書金魯鎭。吏曹判書鄭民始。右參贊徐有隣。漢城判尹鄭昌聖。訓鍊都正李昌運。開城留守鄭昌順。行副司直李敬懋。兵曹參判徐有寧。漢城右尹鄭一祥。戶曹參判蔡弘履。吏曹參判金文淳。大司憲李𡊠。大司諫洪良浩。校理尹㬦。右承旨李在學。假注書趙衍德。事變假注書李敏采。記事官曺喜有金鳳顯進伏。命善曰。日寒如此。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。日前筵中。已有仰陳。而目今寒威轉劇。誓戒斯在明夕。終日親政之餘。又復觸冒勞攘。不勝焦悶。伏乞亟寢成命焉。上曰。勢有所礙。從當下敎矣。上曰。近來日候。可謂極寒耶。命善曰。一直寒沍。挽近所無矣。上曰。予本甚怕冬寒。至於今年。服着稍薄。而汗氣不止。誠可異矣。命善曰。此是玉體康健。元氣旺盛之致。實爲慶忭矣。徽之曰。聖體若是康旺。不勝欣忭矣。上曰。上疏之可以覆啓者。以啓目回啓。其他可奏事奏之。命善曰。此北兵使李鼎炳狀啓也。以爲行營屬軍兵合操及茂山以北各衛軍兵明春巡操。依定式擧行事。令廟堂稟旨分付爲請矣。今年穡事。北關雖勝於南關。其爲失稔則一也。齎糧赴操。窮春尤艱。西北詰戎之政。固不可連停。而留待秋成。亦不可謂曠廢。臣意則明春合操巡操。姑令停止。似好矣。上曰。右相之意。何如。徽之曰。臣意亦以爲待秋退行。似好矣。上曰。諸將臣之意。何如。善復曰。災年民弊。不可不軫恤。待秋退行。無損於戎政。臣意亦無異同矣。昌運曰。災年赴操。誠有弊端。姑令停止。似好矣。敬懋曰。臣意亦無異議矣。上曰。依爲之。出擧條命善曰。似聞兩西各邑勅需庫。擧皆枵然云。此蓋由於爲守令者。只爲目前之贏息。罔念不時之策應。僥倖苟免。容易故犯之致。旣是儲蓄備豫之物。則暫時借貸。用其殖而留其本。自平日言之。似無所妨。而勅行出來。每患急遽。或値債貸之未收。終至辦給之無路。則守令被罪。姑捨無論。其爲國事之狼狽。當復如何。自夫隱結盡納之後。守令藉賴之資。惟在於加分一路。而加分今不得生意。則又以勅需料利爲妙方。孰非不法。而臣則以爲不法之中。最可悶者。莫此若也。方當歲色垂窮。政及斂藏之時。前此所犯。雖不追究。自今典守。宜加另飭。當於春初。別遣摘奸。以爲隨現重繩之地。而先以此意。行會兩西。使之一一知委。俾免罪科。何如。上曰。依爲之。出擧條上曰。在前雖有申飭之擧。外邑看作常例。全無實效。今番則當於明春。差送文備郞。逐邑摘奸。俾無如前無實之弊。備堂以此筵敎。措辭跋尾。另飭該邑。可也。命善曰。向因民瘼之俯詢。特軫錢荒之爲弊。預下貢價。以爲一分矯救之方。而適値歲末。徵債紛紜。財用之匱乏依舊。閭里之艱苦轉甚云。京外徵責。雖有嚴防之朝禁。貨殖者擧皆富豪。假貸者多是貧殘。則一例徵索。百般催督。亦其必至之勢。藉令債主。無此斂散之錢。未必有顚連之患。而忍使飢寒難保之民。重以受困乎。至於公債。固不容不捧。而當此罄竭之日。宜有闊狹之政。公債則限正月。私債則限秋成。勿爲督徵事。分付秋曹京兆及京外各該司。俾小民。賴以息肩。何如。上曰。依爲之。出擧條命善曰。今日賓筵。無他可奏之事。而大抵。近來朝廷無事。閭里亦安。可謂太平世界。誠可幸矣。上曰。無事之時。不如有事之時。此是上下益加交勉處也。命善曰。今此聖敎。實出於安不忘危之意。臣不勝欽仰之至矣。命善曰。領敦寧聞於今日卒逝云矣。上曰。然乎。極爲驚怛矣。以何症祟。遽至於此耶。命善曰。本有風濕之祟。而近來漸就危篤。終至於此矣。上曰。此大臣忠厚淳謹。且有向來樹立。今已云亡。實爲嗟惜矣。命善曰。其仁善之姿。忠厚之風。素爲朝廷所推矣。上曰。明日都政。無掣礙之端耶。命善曰。都目取稟。已下於卒單未入之前。似不必以此退行矣。民始曰。且考前例。多有已行之規矣。上曰。大政雖値停朝市之時。固無退行之規。且多有已行之規。而至於大臣卒逝停朝市。與他自別。其在禮敬之道。親臨開政。終涉如何。且都政日。例有宣醞節次。此又未安。勢將退行矣。命善曰。下敎實出於優待之聖意。臣等誠極感歎矣。上曰。兵判日前事。予甚非之矣。於蘭照羅浦兩邊將則以翌月赴任。至請罷黜。梨津萬戶則除拜後。經月不肅。而無所皁白。豈不斑駁乎。伊日擧條之迄今不下者。有意存焉。今以諸道邊將之翌月赴任者。盡爲査出。則將不知爲幾人。豈獨止於兩邊將而已乎。拈出此兩人請罪者。抑以前日宿衛所將校而然乎。雖以朝廷士大夫言之。到今固不可追論。矧彼將校輩。有何可罰之事乎。況宿衛功勞。果何如也。在朝家酬勞之政。固當奬勸之不暇。而反有此作窠之擧。實莫曉其意也。兵判昨年都政。旣遭人言。今以傳敎。欲爲警飭矣。仍命讀擧條批答。在學讀奏訖。命善曰。聖敎至當矣。宿衛將校之多年效勞。本兵之長。固當奬勸。而無端請罷。果是不善爲之事矣。上曰。肅廟朝曾有代柱帖之事。故予以仰述之意。凡守令邊將之除拜下直者。有所錄置。梨津萬戶之除拜。在於去月二十九日。而今日始以身病。呈肅單。豈有如許紀綱乎。命善曰。渠以幺麽將校。過朔不肅。極爲駭然。果是實病。則兵判固當筵達遞改。而不此之爲。亦可怪矣。命書傳敎曰。紀綱雖曰解弛。幺麽邊將除拜。殆近一朔。今日始以身病出仕樣肅拜。旣過三日。則該曹之無一言皁白。致煩提敎而後已者。揆以事面。已極未安。況於日前賓筵除拜後。翌月赴任邊將。尙有罷黜之請。獨於此邊將。如是曲恕。豈非大段逕庭之擧乎。臨政銓官。擧條如許。彼武士輩。得不拂鬱。兵曹判書李性源。從重推考。上曰。究其本事。必由於執吏之奸弊。兵判亦安知邊將朔數之多寡乎。命善曰。聖敎誠然矣。命書榻敎曰。兵曹政吏。令該曹科治。過都政後捧供。上謂命植曰。刑判筵退後。卽令捉囚。過都政後。詳覈以聞。可也。上曰。戶判曾在西銓。果善爲矣。命善曰。彼重臣。向時政註。果皆虛閑。而凡於國事。亦極謹愼矣。上曰。前後註擬之間。未見用意之事。且其規模之謹約。實爲可尙。今於度支。亦必善爲矣。命善曰。然矣。命善曰。鄭好仁今日亦懸病不入來。誠過矣。上曰。予欲下敎。而未及爲之矣。命善曰。反詈之斥。不必深引。一向懸病。處義太過。備局堂上鄭好仁。從重推考。牌招察任何如。上曰。依爲之。出擧條命善曰。同義禁李柱國。方有身病。姑難行公。金吾劇務。不宜久曠。許遞。何如。上曰。依爲之。出擧條民始曰。大臣以公私債。姑勿侵徵事仰達者。蓋出軫恤窮民之意。而但公貨逋欠。與債負有異。此則依前督捧。何如。上曰。依爲之。出擧條昌順曰。日前有麗朝諸陵奉審修改之命。臣祇奉有旨。仰認追念前代之聖意。卽始奉審之行。而本府麗陵。爲三十九陵。僅審十九陵。仍値大雪。不得奉行。固當歲後下去。次第奉審後。有無頉當爲狀聞。而以臣之已奉審諸陵言之。莎草之外。石物或有執頉處。若竝欲修改。則方當窮春。役民浩大。此不可不念。今番則只以莎草。執頉修改後。其餘役處。待民力有裕時。擧行。何如。上曰。依爲之。出擧條昌順曰。領相俄以公債徵督。亦限一朔。姑爲寬緩事。仰奏蒙允。本府公私經費。專靠債殖。近來凋殘之中。勅庫尤甚。所謂庫儲。僅支一勅。而又其中。有近萬兩負債之人。今方督捧。此則似不當一例緩督矣。命善曰。此則與逋欠有異。恐不可區而別之。一朔之間。無甚關係。一體寬緩。似好矣。上曰。依領相所奏爲之。可也。出擧條上曰。判尹兄弟。俱以備堂來參矣。命善曰。然矣。徐有慶兄弟。亦入參矣。洪良浩進伏。上曰。大諫曾於此職。幾次行公乎。良浩曰。屢次除拜。而間或因事行公矣。良浩曰。臣猥入文字。敢陳憂憤之忱。而未蒙允可。復此申請焉。夫國之所以爲國。人之所以爲人。在於倫綱而已。倫綱不立。則義理斁絶。亂逆肆行。國不國而人不人矣。噫嘻。近年以來。時運不幸。逆變層生。而殿下所以處之者。恩常揜義。仁或勝威。巨魁大憝。如鄭妻龜柱者。尙今偃息於覆載之間。天討不行。人心莫懲。故又如國榮德相之沮遏大計者。相繼而起。其窮凶至慝之情。殊塗而一轍。愈出而愈憯。猶不卽快施邦刑。遂致有畿湖不逞之徒。譸張凶言。誑惑人心。眼無君父。甘心從逆。此乃前古所無之變。國家無窮之憂。古所稱無使滋蔓。蔓則難圖者。此之謂也。苟不思拔本塞源逆節亂萌。則來頭之患。庸有極哉。至若相福瑩中。罪惡貫盈。腸肚相連。實與諸賊。一而二二而一者也。天網太恢。呑舟尙漏。如是而將何以懲亂逆而定人心乎。顧今輿情益激。公議峻發。此歲垂窮。合辭爭執。將之七年之久。豈有如許國體乎。伏願殿下。深思遠圖。亟將群凶。明正典刑。其餘臺啓所請。次第允兪。如法裁斷。以洩輿憤。以覈王章焉。上曰。前已悉諭矣。良浩曰。臣於年前。待罪北邑。躬審障塞。則關防無一可恃。邊禁極其疎虞。至於犯越一事。沿江諸邑則別無貂蔘之弊。而專以薪樵之艱。每多潛採之擧。法禁非不至嚴。而生理無所取資。愚民之觸犯。職由於此。蓋江邊一帶。山野童濯。不但樵採之無所。抑亦捍蔽之無礙。江水衝決。疆域變遷。輿覽所載鹿屯島。卽古忠武公李舜臣設屯田擊野人之地。而今已移入彼地。每當潦盛之時。輒致崩嚙之患。生民之失業。猶屬細故。疆土之日蹙。豈非大患耶。誠宜申飭守土之臣。緣江植木。着意長養積成林藪。可作薪楢。而至於水道之衝決處。極力防築。俾復故道。亦令道帥臣。考察勤慢。俾有成效。則庶爲嚴邊禁固疆域之一助矣。令備局。分付本道。何如。上曰。所奏好矣。春初。已以此事。申飭該道。至令定其考績之高下。而其間修擧與否。有未可必。更令備局。依卿所奏。行會。可也。出擧條良浩曰。火砲者。卽兵家之猛器。而我國之長技也。守邊之具。尤所倚重。而竊見北塞諸邑。專不鍊習。月朔習操。只挾空銃。軍中掌號。以鼓代用。每於鹿茸進上之時。募得砲手。定限行獵。而旣不素嫺。絶難捕捉。山谷之間。虎豹縱橫。而無人放丸。莫能除害。臣怪問其故。則吏校傳言。有一御史。因犯越事。歸奏設禁云。夫犯越之弊。弓劍與銃。均也。殆同因噎而廢食矣。莫重待變之地。自棄長技。平時苟不肄習。緩急何以禦敵耶。守邊之策。莫疎於此。事係邊政。下詢大臣將臣。而商確變通。恐不可已矣。上曰。大臣之意。何如。命善曰。未知御史歸奏之語果何如。而因此設禁。竝與習操時。廢閣火砲之具。則邊上戎政。疎虞莫甚。私放則雖難遽許。或自邑鎭。鍊習勸奬。則乃是不可已之事。依諫長所陳。稍加闊狹之政。似好矣。徽之曰。此事想有委折。而臣未曾聞知矣。邊上尙武之地。只爲嚴禁犯越。不許軍中之用砲。殊涉疎虞矣。上曰。將臣之意。何如。善復曰。邊上戎政。尤重於他道。而六鎭之禁銃。實是疎虞。臣亦曾聞此事。問于北關人。則鹿茸行獵時。我境童濯。麋鹿甚少。潛越一帶水。則行獵最易。故從此自多犯越。御史陳白。毋論公私銃。一竝藏置。年條雖未可知。而在鍊習之方。實甚悶然。犯越之弊。各別嚴禁。火砲裝放之法。則使之熟習。似好矣。昌運曰。臣曾叨北邑時。雖未聞習操時。廢閣火砲之說。第軍中號令。專靠砲放。則今此空銃代鼓。極涉疎虞。臣意則邊上戎政。尤宜修擧。自各邑鎭鍊習。只用於習操時。嚴禁其私放。似好矣。敬懋曰。六鎭之嚴斷私銃者。蓋我境則山皆童濯。彼地則樹木茂密。山野閑曠。無非獵場。不禁私獵之挾銃者。則潛越生梗之弊。萬無防遏之勢。故雖近於因噎廢食之政。前後北兵使之稍欲察飭者。率皆約束。沿江邑鎭。收聚民間私銃。竝藏各該地方武庫。而至於事關操鍊處。未嘗禁砲。今不可弛禁。私銃猝至蕩然矣。上曰。前北伯。各陳所見。浩修曰。六鎭各邑私砲禁斷。未知始於何年。而大抵六鎭與彼地。只隔一衣帶水。我境則沙石濯濯。彼地則山林茂密。故樵採行獵之類。每多潛越之弊。利之所在。法不能禁止。誠可悶矣。今若許令私習火砲。則前頭武藝之精鍊。未及收效。而目下挾技潛越。殺傷彼人。邊境之生事。必無歲無之。且今禁令。不許民間之私放而已。至於操鍊時則未嘗禁之。臣意則恐不可輕易變改矣。命植曰。臣意亦與徐浩修所達。無異矣。昌順曰。當初邊邑火砲之禁。亦不無意見。大司諫之言。固出遠慮。而兩備堂之奏。亦有近憂云者。似爲得之。若許火砲。則目下犯越。利之所在。恐不可禁矣。上曰。更自廟堂詳考。從長稟處。可也。出擧條上曰。禁御兩營千摠。必以曾經邊地人差出矣。近來亦用此例否。敬懋曰。近來亦然。而至若峻望。則雖未經邊地。亦或啓下矣。上曰。宣傳官李儒敬。旣多效勞於承傳。且講陳都計劃。以百三十四分居首。宜有施賞之典矣。命善曰。然矣。承傳宣傳官。過六朔後陞遷。乃是定式。而李儒敬則以親年。不得爲邊地。故宣傳官之任。已至兩六朔云。旣過朔數。則便是已經邊地也。且居首於都計劃。則尤當有陞用之典。直擬防禦使。少無所妨。而但遠地則無赴任之道。若除近地防禦使。用其履歷。而復以宣傳官任用則。似好矣。上曰。李儒敬之謹愼詳敏。誠可嘉矣。命善曰。果是可用者矣。上曰。禁御千摠。旣是邊地履歷。則今以邊地之代。先差禁御千摠。以爲陞遷防禦使之階則。似好矣。敬懋曰。聖敎至當矣。時任宣傳官。雖不得差下千摠。而此則旣承特敎。卽當差下矣。且未經邊地。而直爲防禦使者。多有已例矣。上曰。此例在於何時耶。敬懋曰。雖以近例言之。柳達源李樀。亦直除防禦使矣。上曰。此則似是未定式之前矣。善復曰。柳達源之除拜。不過十餘年。則明是定式之後矣。且非但柳達源等而已。此外亦多有之矣。至於李儒敬則旣多效勞。且爲居首。以特敎直除防禦。恐無不可矣。上曰。此亦關係官方。若無前例。則何可違式而直除乎。吏判筵退後。詳考前例之有無。言送于政院。可也。民始曰。蔭仕六品官之經一考後陞品者。每於過都政後。照擬。而見今在職者。絶無昨冬出六之人。故五品官將無以推移備擬。今番則已經一考之人。雖於都政。勿拘陞擬。何如。上曰。依爲之。出擧條上謂尹㬦曰。學製何日當設行乎。㬦曰。臣不見帶學敎授矣。上曰。以副望。昨已落點。而尙不知之。似不頒布而然。承旨出去後。査其委折。可也。旣已落點。卽爲肅拜。而學製雖値停朝市。勿拘爲之也。命次對先退。命書傳敎曰。大政雖値停朝市。元不應頉云。而大臣卒逝停朝市。事面自別。其在禮敬之意。何循常例。二十五日親政。退定。於二十七日。書訖。命退。承史以次退出。